google/wiki40b huggingface dataset:
Åpenhetsprisen

Åpenhetsprisen er en pris som hvert år fra 2004 deles ut av Mental Helse Norge på Verdensdagen for psykisk helse 10. oktober til en person eller grupper som har gjort en spesiell innsats innenfor synliggjøring av åpenhet om psykisk helse. Åpenhetsprisen består av et kunstverk samt en gavesjekk på 10 000 kroner som gis videre til et godt formål.
Riesenflugzeug

Et Riesenflugzeug (flertall Riesenflugzeuge, tysk for «kjempefly», var et stort tysk bombefly under første verdenskrig. Flyet ble noen ganger på folkemunne på engelsk kalt et R-fly.
Et typisk bombefly med denne betegnelsen hadde minst tre motorer, men fire eller flere motorer ble foretrukket. Disse store flermotors flyene var i stand til å tilbakelegge flere timer med større bombelast enn de mindre bombeflyene med betegnelsen «Grossflugzeug», slik som Gotha G. V. Noen av de tidligste «Riesenflugzeuge» ble kalt «G-type» før de fikk sin nye betegnelse, men en viktig forskjell var at kravet til R-type var at motorene måtte være anvendelige for oppdraget.
Derfor falt Riesenflugzeuge inn i to grupper. Den første var fly med motorene montert sentralt inne i skroget, som ved hjelp av girkasser og akseler overførte kraften til propeller montert mellom vingene. Den andre gruppen hadde konvensjonell motor montert i store naceller (motorgondol eller motorkabin) eller i nesen. Overføring av kraften fra en sentralt plassert motor i flykroppen til propeller i vingene viste seg i praksis å være problematisk. De fleste operative eksemplarer av «Riesenflugzeug» falt dermed innunder den andre gruppen, som Zeppelin-Staaken R.VI
«Riesenflugzeuge» var de største fly i første verdenskrig. De tyske bombeflyenes rivalene fra ententemaktene var Sikorsky Ilya Muromets fra Russland med et vingespenn på 29,8 m, Caproni Ca.4 fra Italia med et vingespenn på 29,9 m, og Handley Page V/1500 fra Storbritannia med et vingespenn på 38,41 m. Bare tre eksempler av det britiske bombeflyet var bygd før krigen endte.
«Riesenflugzeuge» som bombet London under den første verdenskrig var større enn noen av de tyske bombefly som ble brukt under andre verdenskrig, og det største som ble bygget, Siemens-Schuckert R. VIII i 1918 hadde et vingespenn på 48 meter. Det var ikke før seksten år senere at et fly med større vingespenn kom på vingene; det sovjetiske Tupolev ANT-20 åtte-motors monoplan. Det hadde et vingespenn på 63 meter.
I løpet av krigsårene hadde «R-flyene» gjennomført 146 tokter som har vært dokumentert for ettertiden, mot mål i Belgia, Frankrike, Storbritannia og Russland, med en bombetonnasje på 128 842 kg. Englandraidene gjennomført av skvadronene Rfa 501 (Risenflugzeugabteilungen) besto av elleve angrep med en høy pålitelighetsgrad, 93,4 % av alle planlagte bombetokt ble gjennomført med dropp av 27 190 kg med tap av bare to fly. Bare tre ett tonns bomber ble sluppet samtidig av flyet R.39 (Staaken R.VI). Men det verste flyangrepet på britisk grunn ble gjennomført med et «R-fly» natt til 29. januar 1918 da London ble bombet. 38 mennesker ble drept og 90 skadet da en bombe totalrasert en hel bygning.
«Riesenflugzeuge» var operative fra 1915 til 1919. De gjenværende «R-flyene» som overlevde krigen ble enten tatt inn i sivil tjeneste eller sendt ut av Tyskland til Ukraina. De fire bombeflyene som kom i tjeneste for den ukrainske staten ble benyttet som transportfly for overflygning mellom Ukraina og Tyskland over fiendtlig territorium som Polen og Romania. Ingen av flyene overlevde perioden fra juni til september 1919.
Los Ahuehuetes

Los Ahuehuetes, offisielt Parque Ejidal del Contador, er en park i Atenco kommune i Mexico. Den dekker et areal på 34 hektar, og er med det kommunens største park. Den befinner seg like sørøst for San Salvador Atenco. I Los Ahuehuetes er det to store svømmebassenger og flere lekeplasser. Det leies også ut sykler som kan brukes på gangstiene i parken.
Stedet het tidligere Acatecalco, og tlatoanien og dikteren Nezahualcoyotl dro ofte dit for å slappe av og dikte. Den ble overtatt av Hernán Cortés, som seinere overlot den til regnskapsføreren (contador på spansk) sin, hvilket er opphavet til det offisielle navnet. Navnet Los Ahuehuetes kommer av at parken har et stort antall av treet Taxodium mucronatum, som på nahuatl heter ahuehuete.
Ferrari SF90 Stradale

Ferrari SF90 Stradale (2019–) er en toseters sportsbil fra italienske Ferrari.
Navnet «SF90» kommer av Formel 1-bilen Ferrari SF90, som markerte at det var 90 år siden Enzo Ferrari startet sitt racerteam Scuderia Ferrari.  «Stradale» betyr bare at denne her er godkjent for å kjøre i gatene.
Den har en fireliters V8 bensinmotor, omtrent samme som i Ferrari F8 Tributo. I tillegg til de rundt 770 bensinhester har den tre elektriske motorer som gir omtrent 220 elhester og en slags firehjulsdrift i omtrent 25 kilometer før batteriene er tomme.  Den lave rekkevidde gjør at SF90 ikke kan innkassere norske avgiftsfordeler.  Bilen leveres med åtte hurtigskiftende automatgir (dobbelt klutsj), sideglippskontroll og det nye «RAC-e», som betyr «Rotation Axis Control-electric» og fordeler de høyelektriske krefter til forhjulene.
Bilen har fire kjøremodi:  «eDrive» (bruker kun batteri), «Hybrid» (bruker bensin og batteri), «Performance» (bruker kun bensin, batteri lades), og «Qualify» (bruker kun bensin, ingen batterilading). De elektriske batteriene kan også lades fra egen kabel, så den veier litt under 1,600 kilo.
Harpalus affinis

Utbredelse

Harpalus affinis  er en av de vanligste artene i slekten Harpalus. Den finnes i hele Europa, Nord-Amerika, Nord-Afrika, Oseania og Asia.  Finnes i Norge.

Utseende

Harpalus affinis er 8,5-12 mm lang og har metallglans. Fargen er mørk, men kan variere mellom svart, grønn, blått eller kobber.  Antennens fjerde og tredje ledd med  fine korte hår og noen lange hårbørster i spissen. Dekkvingene har punktur (små fordypninger) i rillenes mellomrom og fin kort hårbekledning langs kanten og bakerst. Dette skiller den fra alle de andre nordiske artene i slekten Harpalus. (Krever forstørrelse for å se). Brystskjoldet er bredt og mangler børsten, et stivt oppstående hår, ved bakhjørnet. Bakfotens første ledd (tars) er kortere enn sporen  i spissen av leggen (tibia).

Levevis

Harpalus affinis er en vanlig art på tørre lokaliteter, åpne enger og plasser. Den er vanligvis nattaktiv og lever som predator på andre dyr. Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Idrettslaget Vega

Historie

Det første idrettslaget på Vega var Idrettslaget Kobben, som ble stiftet sør på øya i 1922. Dette idrettslaget var i virksomhet fram mot 2. verdenskrig. I 1938 ble Vega Arbeideridrettslag stiftet, og i omtrent samme tidsrom kom Gladstad Turn- og Idrettslag til. Alt av offisiell idrettsaktivitet på Vega lå nede under krigen, i likhet med i resten av landet.
Kort tid etter at freden kom ble det nytt liv i idretten på øya. 15. juni 1945 ble Åsen Idrettslag stiftet, en klubb som kan regnes som en fortsettelse av IL Kobben. Rundt 1950 skiftet Åsen IL navn til Vegakameratene.
21. juli 1945 ble Vega Arbeideridrettslag og Gladstad Turn- og Idrettslag slått sammen til Vega Idrettslag. Høsten 1958 vedtok Vegakameratene og Vega Idrettslag å slå seg sammen. Den nye klubben fikk navnet Idrettslaget Vega, med stiftelsesdato 1. januar 1959. Navnelikheten med den ene av de to tidligere klubbene var ikke ukontroversiell; på flere påfølgende årsmøter ble navnesaken tatt opp, uten at det kom til noen endring.
Alt den første sesongen, 1959, vant fotballaget til IL Vega sin avdeling i daværende 3. divisjon. De vant kvalifiseringen om opprykk mot IK Grand, og møtte blant andre SFK Bodø/Glimt i 2. divisjon året etter. Men det ble med bare én sesong i den divisjonen, IL Vega greide ikke å hevde seg, og rykket rett ned igjen.
I 1970 sto gressbanen på Gladstad klar. Ny kunstgressbane sto ferdig samme sted i 2008, kalt SPAR-banen, etter sponsoren SPAR.
Navnet Vegakameratene ble gjenopplivet i 2008 da futsallaget Vega Futsal, med base i Trondheim, skiftet navn til Vegakameratene Futsal etter at de hadde kvalifisert seg for eliteserien. Futsallaget vurderte å melde seg inn i IL Vega, men valgte å forbli uavhengige, og har ingen direkte tilknytning til IL Vega eller den gamle klubben Vegakameratene.
Huntingdon Life Sciences

Selskapet

I starten fokuserte HLS på ernærings, veterinær og biokjemisk forskning. På slutten av 1950–tallet utvidet selskapet, og det ble etterhvert ledende innen toksikologisk testing av legemidler, plantevernmidler, tilsetningsstoffer til mat, kosmetikk, rengjøringsmidler, og et stort spenn av kjemikalier til bruk innen industri og forbrukerprodukter.

HLS bruker rundt 75000 dyr hvert år, deriblant rotter, kaniner, griser, hunder og primater (silkeaper, aper og villfangete bavianer).

Aksjoner mot HLS, og resultatene av disse

Avsløringer om HLS sendt på britisk TV i 1999 inspirerte til kampanjer mot selskapet, og til opprettelsen av aksjonsgruppen SHAC. Kampanjene har vært rettet mot både selskapet og dets samarbeidspartnere, og har lykkes i å legge et betydelig press på selskapet. SHACs aksjoner skiller seg fra normen innen dyrevernsaktivisme om ikke å ha enkeltpersoner som mål, og har ved siden av aksjoner direkte mot selskapet ofte benyttet seg av aksjonsformer som uthenging av ansatte hos, ledere for, og aksjeeiere i HLS, og har innbefattet ødeleggelser mot disses private eiendom. Aksjoner mot HLS har i enkelte tilfeller også vært voldelige, men SHAC selv har ikke offisielt støttet annet enn ikkevoldelige aksjonsformer.

I 2001 valgte HLS' bankforbindelser å bryte med selskapet, med begrunnelsen at disse ikke lengre kunne garantere for sine ansattes sikkerhet. Ingen andre private britiske banker var villige til å ta i mot HLS som kunder, og selskapet har nå en konto i Bank of England for å kunne administrere sine daglige økonomiske forpliktelser.
Etter at HLS i 2001 flyttet hovedkontoret fra Storbritannia til USA har aksjonene økt i styrke også der, hovedsakelig organisert av den amerikanske avdelingen av SHAC (SHAC-USA).
I USA har finansieringsselskapene Charles Schwab Corporation og Stephens Group (Stephens Inc.) valgt å trekke seg ut av sine samarbeid med HLS. Ifølge administrerende direktør for The Stevens Group, Warren Stephens, var selskapet oppmerksom på aksjonsgruppene på forhånd, men de hadde ikke forestilt seg hvor langt aksjonistene var villige til å gå.
I en artikkel i Telegraph uttaler representanter for selskapet at det blir «behandlet som om det var radioaktivt» av finansinstitusjoner, og at de må betale høye renter på lån, men at det likevel har lykkes selskapet å vokse betydelig siden 2001. Dette hovedsakelig takket være støtte fra den britiske og den amerikanske staten.
Jada Pinkett Smith

Bakgrunn

Hennes far var entreprenør og hennes mor var sykepleier. Foreldrene tok ut skilsmisse etter kun få måneders ekteskap. Jada Pinkett ble uteksaminert med hovedfag i teater fra Baltimore School for the Arts, der hun møtte klassekameraten Tupac Shakur, som hun utviklet et nært vennskap med. I dokumentaren Tupac: Resurrection sier Shakur at «Jada er mitt hjerte. Hun vil fortsatt være vennen min resten av mitt liv». De forble tette venner inntil Shakurs død i 1996.

Karriere

Jada Pinkett Smiths store karrieregjennombrudd kom i 1991 da hun fikk en rolle i NBCs situasjonskomedie A Different World, en spin-off fra The Cosby Show. Hun gjorde sin debut i en spillefilm to år senere, i Menace II Society (1993). Hun fikk imidlertid ingen internasjonal anerkjennelse før sin rolle mot Eddie Murphy i gjenskapelsen av Den helskrudde professoren (1996). 
I tillegg til være foran kamera, har hun også tilbragt en del tid bak det, som regissør av musikkvideoer. Hun har også skapt «Maja», et T-skjorte– og kjolemerke for damer, som for det meste selges via postordre.
Jada Pinkett giftet seg med skuespiller Will Smith den 31. desember 1997, og sammen har de en sønn, Jaden Christopher Syre Smith (født 8. juli 1998), og en datter, Willow Camille Reign Smith (født 31. oktober 2000). Hun er også stemor til Smiths sønn fra et tidligere ekteskap, Willard «Trey» Smith III (født i 1992).
Jada Pinkett Smith er i tillegg til å være skuespiller involvert som vokalist i nu metal/rapcore-bandet Wicked Wisdom, som lanserte et selvtitulert debutalbum den 21. februar 2006. Bandet var også med på turnéen Ozzfest sommeren 2005.
Jajvinsk kraftverk

Jajvinsk kraftverk er et kombinert gasskraftverk og kullkraftverk med en installert produksjonskapasitet på 600 MW, beliggende i Perm fylke ved Uralfjellene i Russland. Brenselskildene er kull og naturgass. Anlegget stod ferdig med dagens kapasitet i 1963.
Akvariet i Barcelona

Akvariet i Barcelona (katalansk: Aquàrium de Barcelona) er et akvarium på Moll d'Espanya i Port Vell i den katalanske byen Barcelona. Det har 35 forskjellige akvarier med 11 000 forskjellige dyr fordelt på 450 arter, og en 80 meter lang undervannstunnel med haier og en rekke andre fiskearter som svømmer rundt.
Akvariet har over 100 ansatte. Det har blitt besøkt av over 30 millioner mennesker siden det ble åpna 8. september 1995. Akvariet er en del av Aspro-gruppa.
Mei Qing

Mei Qing (kinesisk: 梅清; pinyin: Méi Qīng; Wade–Giles: Mei Ch'ing; født ca. 1623 i Xuancheng i provinsen Anhui i Kina, død 1697) var en kinesisk landskapsmaler, kalligraf og dikter aktiv under Qingdynastiets tid. Han var også embedsmann av rangen juren.
Hans stilnavn var 'Yuangong' (渊公 eller 远公) og hans kunstnerpseudonymer var 'Qu-fjellet' (Qushan 瞿山), 'Vinterhytten' (Xue Lu 雪庐), og 'Lao Qu Fan Fu' (老瞿凡父). Mei gikk i skole hos Wang Meng. Han var venn til Shitao, og influerte noen av Shitaos tidligere arbeider. Hans landskapsmalerier baserte seg på hans mange reiser i Huangshanfjellene.
Av hans diktning kan nevnes: Tian Yan-loftssamlingen (天延阁集) og Mei Shi-antologien (梅氏诗略).
Bollstabruk

Bollstabruk er et tettsted i Kramfors kommune i Västernorrlands län i landskapet Ångermanland i Sverige. I 2010 hadde tettstedet 1 871 innbyggere.
NM i mangekamp innendørs 2016

NM i mangekamp innendørs 2016 ble arrangert i Sandneshallen 20. og 21. februar 2016. 
Dette var det første offisielle norgesmesterskapet i mangekamp innendørs som ble arrangert.
Trichodiboma

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i India.
Askim Idrettsforening

Askim Idrettsforening (stiftet som Askim Skiklub, 23. januar 1893) er et fleridrettslag som holder til i Askim kommune.
Foreningen er aktiv innen svømming (Askimsvømmerne), ski, orientering, håndball, friidrett, basketball og innebandy. Frem til 1989, da Askim FK ble dannet, var også fotball blant aktivitetene.
10.–12. august 2007 arrangerte Askim IF NM i friidrett på Askim stadion, med én norsk rekord og 22 banerekorder.
Klubben hadde i 1950 totalt 700 medlemmer.
Supergruppe

Supergruppe i populærmusikalsk forstand er et band sammensatt av musikere som allerede er kjent fra andre sammenhenger. Fenomenet er eldre enn betegnelsen.
Det engelske ordet supergroup er datert tilbake til 1968 Ifølge “Rolling Stone”-redaktør Jann Wenner var Cream den første supergruppen. Fenomenet, det at musikkgrupper slår seg sammen eller at en gruppe opptar en berømt artist fra en annen gruppe, er eldre. Et tidlig eksempel fra USA er The Skillet Lickers, som i 1926 ble dannet med deltagelse fra noen av de aller første berømte countrymusikere som Gid Tanner, Clayton McMichen og Riley Puckett. Supergrupper kan være langlivedem kortvarige eller etableres på prosjektbasis, eksempelvis goodwillprosjekter som Forente Artister («Sammen for livet»).
Begrepet brukes også iblant om band med svært stor suksess.
Emdenia

Utseende

Em middelsstor, bredt hjerteformet, blank, blekgul (i alle fall på døde eksemplarer) skjoldbille. Antennene er trådformede og middels lange. Kroppen er egentlig ganske normalt proporsjonert, med pronotum og dekkvingene er noe utvidet mot sidene slik at de helt dekker oversiden, både hodet og beina er skjult under dette skjoldet. Med utvidelsen blir kroppsformen hjerteformet, bredest langt foran midten. Pronotum er rundet, dekkvingenes "skuldre" noe framskytende. Oversiden er fint og ujevnt punktert.

Levevis

Både larvene og de voksne (imago) billene lever av å spise blad på næringsplanten. De voksne (imago) sitter tett inntil planten og det store flate halsskjoldet og dekkvingene gjør at billen kan være svært vanskelig å oppdage, og det er vanskelig for rovdyr å nå den sårbare undersiden. Larvene gjemmer seg gjerne under et tak av gammel avføring og planterester som er festet til den fremoverbøyde bakkroppsspissen.

Utbredelse

Arten lever i Australia (Queensland).
Serve (tennis)

Serve er det slaget i tennis som man starter ballvekslingen med. Serveren kaster ballen opp over hodet og slår den diagonalt over banen ned i en rute som kalles serverute (som vist på bildet). Man kan stå to steder når man server (kommer an på poengstilling), bak på hver side av det lille "skillet" (som vist på bildet) og bak den bakerste linjen, som kalles grunnlinjen.
Janez Vajkard Valvasor

Barndom

Janez Vajkard Valvasors fødselsdato er ikke kjent, men det er klart at han 28. mai 1641 ble døpt i den katolske Ljubljana domkirke St. Nikolaus. Han var det tolvte barn av friherre Bartholomäus Valvasor og hans hustru Anna Maria, friherrinne av adelsfamilien Rauber. 

Kulturgeografi og -historie

Janez Vajkard Valvasor fikk en uvanlig bred utdannelse ved forskjellige universiteter, og som offiser under de osmanske krigene i Europa, men også på reiser gjennom en rekke europeiske land og til Afrika.
Hans beskrivelser av landskap, kultur og arkitektur fra sitt hjemsted Krajn, samt fra nabohertugdømmene Kärnten og Steiermark ble viden kjent. Valvasors beskrivelser av byer, borger og slott, såvel som natur i Kärnten og Krain har betydning også i dag. Hans verker er også viktige for historieskrivningen, ettersom han samlet en rekke informasjoner hvis kilder idag er gått tapt.

Tegninger og skisser

Valvasor lagde et stort antall tegning og skisser over byer, markeder, klostre, borger og slott. Disse skissene brukte blant andre illustratøren Andreas Trost for sine kobberstikk, som ble utgitt i Topographia Ducatus Carniolae modernae (1679), Topographia Archiducatus Carinthiae antiquae & modernae completa (1688) og i det encyklopediske verket med originaltittel Die Ehre dess Hertzogthums Crain (Om det praktfulle i hertugdømmet Krain) (1689). Valvasor laget et eget kobberstikksverksted for Trost på sitt slott Bogenšperk (tysk: Wagensberg) i nærheten av Litija.

Hydrologisk statistikk

Valvasors utvikling av statistisk metode for hydrologien var banebrytende. Hans beskrivelse av Cerknicasjøen vakte en slik oppsikt at han på forslag fra  Edmond Halley ble tatt opp i Royal Society.

Æresbevisninger

Valvasor var avbildet på den slovenske 20-tolarseddelen. 

Iconotheca Valvasoriana

Samlingen grafiske verker som Valvasor hadde laget, ble dokumentert i Inconotheca Valvasoriana. Samlingen på 17 bind med 7752 grafiske blad, trykk og tegninger, blant annet utført av Albrecht Dürer, Rembrandt und Lucas Cranach, var en av de mest betydelige i habsburgerriket. Originalen befinner seg i Agram, det slovenske akademi for vitenskap og kunst.
Torre HSBC

Torre HSBC er en skyskraper i Mexico by. Den står ved Ángel de la Independencia langs Paseo de la Reforma. Den er 136 meter høy og har 36 etasjer. Den sto ferdig i 2006 og huser banken HSBCs hovedkontor i Mexico.
Ozzfest

Ozzfest er en årlig heavy metal musikkfestival / turne i USA.
Ozzfest ble startet i 1996 av Ozzy Osbourne og hans ektefelle Sharon Osbourne, som sammen med sønnen Jack organiserer festivalen. Ozzfest-turneen har med band fra forskjellige undersjangere av heavy metal og hardrock, som alternativ metal, thrash metal, industrial metal, metalcore, rapcore, nu metal, death metal og black metal.
Ozzy Osbourne selv, sammen med hans tidligere band Black Sabbath, har spilt på Ozzfest flere ganger igjennom årene.
I 1998 var turneen for første gang utenfor USA, de spilte da i Storbritannia med en annen artistoppsetning. De var tilbake i 2001 og 2002.

Ozzfest 1996

Ozzy Osbourne, Slayer, Danzig, Biohazard, Sepultura, Fear Factory, Narcotic Gypsy, Neurosis, Earth Crisis, King Norris, Powerman 5000, Coal Chamber, Cellophane

Ozzfest 1997

Black Sabbath, Ozzy Osbourne, Marilyn Manson, Pantera, Type O Negative, Fear Factory, Machine Head, Powerman 5000, Coal Chamber, Slo Burn, Drain STH, downset., Neurosis, Vision of Disorder

Ozzfest 1999

Black Sabbath, Rob Zombie, Deftones, Slayer, Primus featuring Buckethead, Godsmack, System of a Down, Fear Factory, Static-X, Slipknot, Hed PE, Flashpoint, Pushmonkey, Drain STH, Apartment 26, Puya

Ozzfest 2000

Ozzy Osbourne, Pantera, Godsmack, Static-X, Incubus, Methods of Mayhem, P.O.D., Queens of the Stone Age, Soulfly, Kittie, Disturbed, Taproot, Slaves on Dope, Reveille, Shovel, Primer 55, The Deadlights, Pitchshifter, Crazy Town, Pumpjack, Black Label Society, Apartment 26

Ozzfest 2003

Ozzy Osbourne, Korn, Marilyn Manson, Disturbed, Chevelle, The Datsuns, Cradle of Filth, Voivod, Hotwire, Shadows Fall, Grade 8, Twisted Method, Nothingface, Killswitch Engage, Unloco, Depswa, Motograter, Sworn Enemy, The Revolution Smile, Chimaira, Endo, Memento, E.Town Concrete

Ozzfest 2004

Black Sabbath, Judas Priest, Slayer, Dimmu Borgir, Superjoint Ritual, Black Label Society, Slipknot, Hatebreed, Lamb of God, Atreyu, Bleeding Through, Lacuna Coil, Every Time I Die, Unearth, God Forbid, Otep, Devildriver, Magna-Fi, Throwdown, Darkest Hour

Ozzfest 2006

Ozzy Osbourne, System of a Down, Disturbed, Avenged Sevenfold, Hatebreed, Lacuna Coil, DragonForce, Black Label Society, Atreyu, Unearth, Bleeding Through, Norma Jean, A Life Once Lost, The Red Chord, Walls of Jericho, Strapping Young Lad, All That Remains, Full Blown Chaos, Between the Buried and Me, Bad Acid Trip

Ozzfest 2007

Ozzy Osbourne, Lamb of God, Static-X, Lordi, Black Tide, Hatebreed, Behemoth, Nick Oliveri, DevilDriver, Nile, Ankla, The Showdown, 3 Inches of Blood, DÅÅTH, In This Moment, Chthonic, Circus Diablo

Ozzfest 2008

Metallica, Ozzy Osbourne, Serj Tankian, Hellyeah, Jonathan Davis, Cavalera Conspiracy, Shadows Fall, Apocalyptica, In This Moment, Sevendust, DevilDriver, Kingdom of Sorrow, Soilent Green, Witchcraft, Goatwhore, The Sword, Drowning Pool, Rigor Mortis, The Destro, Within Chaos, Debri, Black Tooth

Ozzfest 2009

I 2009 ble Ozzfest kansellert for første gang da Ozzy jobbet med et nytt musikkalbum.
Solan Gundersen

Solan Gundersen er en fiktiv figur fra fortellingene til forfatteren og tegneren Kjell Aukrust. 
Solan er en antropomorf skjære, som opptrer i flere bøker fra 1966 til 1983 og i dukkefilmen Flåklypa Grand Prix (1975); først sammen med fjøsnissen Nystumoen, etterhvert sammen med det nervøse pinnsvinet Ludvig. I tegnefilmen Solan, Ludvig og Gurin med reverompa (1998) er Solan privatdetektiv. Solan Gundersen var også en av rollefigurene i filmen Solan og Ludvig – Jul i Flåklypa, og Solan og Ludvig - Herfra til Flåklypa.